CELEX: 32018R0208
Language: bg
Date: 2018-02-12 00:00:00
Title: Регламент (ЕС) 2018/208 на Комисията от 12 февруари 2018 година за изменение на Регламент (ЕС) № 389/2013 за създаване на Регистър на ЕС (Текст от значение за ЕИП. )

13.2.2018   
            
            
               BG
            
            
               Официален вестник на Европейския съюз
            
            
               L 39/3
            
         РЕГЛАМЕНТ (ЕС) 2018/208 НА КОМИСИЯТА
   от 12 февруари 2018 година
   за изменение на Регламент (ЕС) № 389/2013 за създаване на Регистър на ЕС
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (1), и по-специално член 12 и член 19 от нея,
   като има предвид, че:
   
               (1)
            
            
               Системата от регистри осигурява точното отчитане на трансакциите в рамките на Системата за търговия с емисии на ЕС (СТЕ на ЕС), създадена с Директива 2003/87/ЕО, Протокола от Киото и Решение № 406/2009/ЕО на Европейския парламент и на Съвета (2). Регистрите са стандартизирани и защитени електронни бази данни, съдържащи общи информационни елементи за проследяване на издаването, притежаването, прехвърлянето и отмяната на съответни емисионни единици, за осигуряване на публичен достъп и на поверителност и за да се гарантира, че не се извършват прехвърляния, които са несъвместими със задълженията.
            
         
               (2)
            
            
               В случаите, при които е необходимо и докато е необходимо за да се опази екологичният интегритет на СТЕ на ЕС, въздухоплавателните оператори и другите оператори, обхванати в СТЕ на ЕС, следва да не могат да използват квоти, издадени от държава членка, която е уведомила Европейския съвет за намерението си да напусне ЕС съгласно член 50 от Договора за Европейския съюз (ДЕС). В контекста на преговорите съгласно член 50 от ДЕС и в съответствие с член 12, параграф 3 от Директива 2003/87/ЕО, Комисията следва редовно да преценява дали забраната за използване на такива квоти е все още необходима, особено във връзка със ситуации, при които законодателството на ЕС не е престанало да се прилага в тази държава членка, или ако в достатъчна степен е гарантирано, че предаването на квоти за отчитане на емисии става по обвързан с правоприлагане начин преди да спрат да се прилагат Договорите.
            
         
               (3)
            
            
               Настоящият регламент следва спешно да влезе в сила и да се прилага от 1 януари 2018 г., така че съответните мерки да пораждат действие по отношение на квоти, които се предоставят безплатно, получават се в замяна на международни кредити за намалени емисии или се продават на търгове през 2018 г. Разпоредбите в настоящия регламент не засягат каквото и да е евентуално бъдещо споразумение с такава държава членка.
            
         
               (4)
            
            
               За да се осигури ефективността на настоящия регламент следва да бъдат въведени подходящи технически мерки към момента на неговото прилагане.
            
         
               (5)
            
            
               Мерките, предвидени в настоящия регламент, са в съответствие със становището на Комитета по изменението на климата,
            
         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕС) № 389/2013 на Комисията (3) се изменя, както следва:
   
               1.
            
            
               В член 41 се добавя следният параграф 4:
               „4.   Квотите, създадени в периода, започващ от 1 януари 2018 г. в съответствие с националната таблица за разпределение или с таблица за право на ползване на международни кредити на държава членка, която е уведомила Европейския съвет за намерението си да напусне ЕС съгласно член 50 от Договора за Европейския съюз, или квотите, подлежащи на тръжна продажба от тръжна платформа, избрана от такава държава членка, се идентифицират с код за държава и следва да се оформят по такъв начин, че да са различими, в зависимост от годината на създаването им. Квотите, създадени за 2018 г., не се идентифицират с код за държава в случаите, при които законодателството на ЕС все още не престава да се прилага в тази държава членка до 30 април 2019 г., или при които в достатъчна степен е гарантирано, че предаването на квоти за отчитане на емисии трябва да стане не по-късно от 15 март 2019 г. по обвързан с правоприлагане начин, преди Договорите да престанат да се прилагат в тази държава членка. Съответната държава членка трябва веднага след 15 март 2019 г. да докладва на държавите членки и Комисията за спазването на изискванията.“
            
         
               2.
            
            
               В член 67 се вмъква следният параграф 4:
               „4.   Квоти, които имат код за държава съгласно член 41, параграф 4, не могат да бъдат предавани за отчитане на емисии.“
            
         
               3.
            
            
               В член 99 се вмъкват следните параграфи 4 и 5:
               „4.   Комисията може да инструктира централния администратор временно да суспендира приемането от Дневника на ЕС за трансакциите (EUTL) на съответни процеси в рамките на СТЕ от 1 януари 2018 г. докато бъдат приложени мерките, предвидени в член 41, параграф 4, член 67, параграф 4 и приложение XIV, точка 4, буква в) и точка 5, буква а).
               5.   Комисията може, включително по искането на държава членка, която е уведомила Европейския съвет за намерението си да напусне ЕС съгласно член 50 от ДЕС, да инструктира централния администратор да суспендира временно приемането в Дневника на ЕС за трансакциите (EUTL) на съответни процеси за тази държава, свързани с безплатно предоставяне на квоти, тръжна продажба и обмен на международни кредити за намалени емисии.“
            
         
               4.
            
            
               В приложение XIV точка 4, буква в) се заменя със следното:
               
                           „в)
                        
                        
                           количеството квоти или единици по Протокола от Киото, включени в трансакцията, включително с кода за държава, но без посочване на уникалния идентификационен код на квотите и на уникалната числена стойност на серийния номер на единиците по Протокола от Киото;“.
                        
                     
         
               5.
            
            
               В приложение XIV точка 5, буква а) се заменя със следното:
               
                           „а)
                        
                        
                           текущите наличности на квоти и единици по Протокола от Киото, включени в трансакцията, включително с кода за държава, но без посочване на уникалния идентификационен код на квотите и на уникалната числена стойност на серийния номер на единиците по Протокола от Киото;“.
                        
                     
         Член 2
   Настоящият регламент влиза в сила в деня след деня на публикуването му в Официален вестник на Европейския съюз.
   
   Той се прилага от 1 януари 2018 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 12 февруари 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 275, 25.10.2003 г., стр. 32.
   
      (2)  Решение № 406/2009/ЕО на Европейския парламент и на Съвета от 23 април 2009 година относно усилията на държавите-членки за намаляване на техните емисии на парникови газове, необходими за изпълнение на ангажиментите на Общността за намаляване на емисиите на парникови газове до 2020 г. (ОВ L 140, 5.6.2009 г., стр. 136).
   
      (3)  Регламент (ЕС) № 389/2013 на Комисията от 2 май 2013 година за създаване на Регистър на ЕС съгласно Директива 2003/87/ЕО на Европейския парламент и на Съвета и решения № 280/2004/ЕО и № 406/2009/ЕО на Европейския парламент и на Съвета и за отмяна на регламенти (ЕС) № 920/2010 и (ЕС) № 1193/2011 на Комисията (ОВ L 122, 3.5.2013 г., стр. 1).